Fólkið í blokkinni - samheldnir frumbyggjar rifjuðu upp gömul kynni Sunnudaginn 15. september kom saman hópur fólks í Jónsbúð á Akranesi . Um var að ræða endurfund einstaklinga sem áttu það sameiginlegt að hafa verið fyrstu íbúarnir í blokkinni við Höfðabraut 14 - 16 , eða „ Nýju blokkinni “ eins og hún var lengi kölluð . Talað hafði verið lengi um að hittast en fram að þessu hafði hópurinn aldrei komið skipulega saman . Því tóku Dröfn Guðmundsdóttir , Ingibjörg Óskarsdóttir og Þorgerður Hanna Hannesdóttir málin í sínar hendur en þær bjuggu allar í blokkinni á sjöunda áratugnum . „ Eftir að hafa hist í tveimur jarðarförum á skömmum tíma ákváðum við að skipuleggja þetta . Við þurftum bara að útvega húsnæði og grafa upp hverjir áttu heima í blokkinni á þessum tíma , “ segja Ingibjörg og Dröfn í samtali við blaðamann Skessuhorns . Vel gekk að hafa upp á fólkinu en þær stöllur stofnuðu hóp á Facebook ásamt því að nota hefðbundnari leiðir við að finna íbúana . „ Allir tóku vel í þetta . Við höfðum góðan fyrirvara á þessu , pössuðum okkur á að hafa þetta eftir sumarfrí og á sunnudegi þannig að þetta yrði svona sunnudagskaffi , “ bæta þær við . Þær vissu lengi vel ekki hversu margir myndu mæta en á endanum kom 51 í Jónsbúð . „ Fólk kom með myndir frá þessum tíma og kökur með kaffinu , “ segir Dröfn . „ Við héldum fyrst að við þyrftum að verða með einhverja dagskrá en þess þurfti svo sannarlega ekki , fólk hafði um nóg að spjalla . “ Sjá nánar í Skessuhorni sem kom út í gær .